CELEX: 32017R1800
Language: ro
Date: 2017-06-29 00:00:00
Title: Regulamentul delegat (UE) 2017/1800 al Comisiei din 29 iunie 2017 de modificare a Regulamentului delegat (UE) nr. 151/2013 de completare a Regulamentului (UE) nr. 648/2012 al Parlamentului European și al Consiliului (Text cu relevanță pentru SEE. )

7.10.2017   
               
               
                  RO
               
               
                  Jurnalul Oficial al Uniunii Europene
               
               
                  L 259/14
               
            REGULAMENTUL DELEGAT (UE) 2017/1800 AL COMISIEI
      din 29 iunie 2017
      de modificare a Regulamentului delegat (UE) nr. 151/2013 de completare a Regulamentului (UE) nr. 648/2012 al Parlamentului European și al Consiliului
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 81 alineatul (5),
      întrucât:
      
                  (1)
               
               
                  Aplicarea Regulamentului delegat (UE) nr. 151/2013 al Comisiei (2) a demonstrat că lipsa unor standarde specifice pentru accesul la date și pentru agregarea și compararea datelor duce la deficiențe structurale. Lipsa datelor standardizate, a unor funcționalități uniforme și a unui format de mesaj standardizat a afectat accesul direct și imediat la date și a împiedicat, prin urmare, entitățile menționate la articolul 81 alineatul (3) din Regulamentul (UE) nr. 648/2012 să evalueze în mod eficace riscul sistemic și să își îndeplinească, astfel, responsabilitățile și mandatele.
               
            
                  (2)
               
               
                  Pentru a elimina aceste obstacole, este necesar să se modifice Regulamentul delegat (UE) nr. 151/2013 prin detalierea suplimentară a standardelor operaționale necesare pentru agregarea și compararea datelor între registrele centrale de tranzacții, astfel încât să se asigure că entitățile menționate la articolul 81 alineatul (3) din Regulamentul (UE) nr. 648/2012 sunt în măsură să aibă acces la informațiile de care au nevoie pentru a-și îndeplini responsabilitățile și mandatele.
               
            
                  (3)
               
               
                  Pentru a permite compararea și agregarea eficace și eficientă a datelor între registrele centrale de tranzacții, pentru accesarea datelor și comunicarea între entitățile menționate la articolul 81 alineatul (3) din Regulamentul (UE) nr. 648/2012 și registrele centrale de tranzacții ar trebui utilizate formulare în format XML și mesaje XML elaborate în conformitate cu metodologia ISO 20022. Acest lucru nu ar trebui să excludă posibilitatea ca registrele centrale de tranzacții și entitățile relevante să convină între ele să acorde acces sau să comunice utilizând un format diferit, în plus față de XML.
               
            
                  (4)
               
               
                  Modelele în format XML ar trebui să fie utilizate pentru a furniza date entităților relevante într-un mod care să faciliteze agregarea acestora, în timp ce mesajele XML ar trebui să fie utilizate pentru a simplifica procesul de schimb de date dintre registrele centrale de tranzacții și entitățile relevante. Regulamentul delegat (UE) nr. 151/2013 nu exclude utilizarea separată suplimentară a unor modele care nu sunt în format XML, precum fișierele cu valori separate prin virgulă (csv) sau fișierele de tip text (txt), în măsura în care acestea le permit entităților relevante să își îndeplinească responsabilitățile și mandatele. Registrele centrale de tranzacții ar trebui, prin urmare, să fie autorizate să continue utilizarea acestor formate în plus față de modelele în format XML, dar niciodată în locul acestora. Modelele în format XML și mesajele XML bazate pe metodologia ISO 20022 ar trebui să fie utilizate cel puțin pentru toate rapoartele și schimburile de rezultate, pentru a asigura comparabilitatea și agregarea datelor între registrele centrale de tranzacții.
               
            
                  (5)
               
               
                  Entitățile enumerate la articolul 81 alineatul (3) din Regulamentul (UE) nr. 648/2012 pot delega sarcini și responsabilități către ESMA în conformitate cu articolul 28 din Regulamentul (UE) nr. 1095/2010 (3), inclusiv accesul la datele raportate către registrele centrale de tranzacții. Utilizarea unor astfel de delegări nu ar trebui să afecteze în niciun fel obligația registrelor centrale de tranzacții de a acorda entităților enumerate la articolul 81 alineatul (3) din Regulamentul (UE) nr. 648/2012 acces direct și imediat la datele respective.
               
            
                  (6)
               
               
                  Pentru a asigura confidențialitatea, orice tip de schimb de date între registrele centrale de tranzacții și entitățile relevante ar trebui să fie efectuat prin intermediul unei conexiuni securizate de la calculator de la calculator și prin utilizarea unor protocoale de criptare a datelor. Pentru a se asigura standarde comune minime, ar trebui să se utilizeze protocolul SSH File Transfer (SFTP) între registrele centrale de tranzacții și entitățile enumerate la articolul 81 alineatul (3) din Regulamentul (UE) nr. 648/2012. Acest lucru nu ar trebui să excludă posibilitatea ca registrele centrale de tranzacții și entitățile relevante să convină între ele să stabilească conexiuni securizate de la calculator la calculator utilizând un canal separat, suplimentar față de SFTP. Registrele centrale de tranzacții ar trebui, prin urmare, să fie autorizate să utilizeze în continuare alte conexiuni securizate de la calculator la calculator, în plus față de utilizarea SFTP, dar niciodată în locul acesteia.
               
            
                  (7)
               
               
                  Cele mai recente date privind stadiul de tranzacționare al contractelor derivate cu poziții deschise sunt esențiale pentru monitorizarea stabilității financiare și a riscului sistemic. Prin urmare, entitățile relevante ar trebui să aibă acces la datele respective.
               
            
                  (8)
               
               
                  Este esențial să se faciliteze accesul direct și imediat la seturile de date specifice și, deci, să se stabilească un set de cereri ad hoc care să poată fi combinate cu privire la părțile la tranzacție, termenii economici, clasificarea și identificarea contractelor derivate, orizontul de timp pentru executare, raportare și scadență, precum și la evenimentele din ciclul de viață al întreprinderii.
               
            
                  (9)
               
               
                  Termenele în care datele sunt furnizate entităților relevante de către registrele centrale de tranzacții ar trebui armonizate pentru a îmbunătăți accesul direct și imediat la datele din registrele centrale de tranzacții și pentru a le permite entităților relevante și registrelor centrale de tranzacții să îmbunătățească planificarea proceselor lor interne legate de date.
               
            
                  (10)
               
               
                  Prin urmare, Regulamentul delegat (UE) nr. 151/2013 ar trebui modificat pentru a detalia și îmbunătăți cadrul operațional pentru accesarea, agregarea și compararea datelor între registrele centrale de tranzacții.
               
            
                  (11)
               
               
                  Punerea în aplicare a dispozițiilor prevăzute în prezentul regulament delegat ar trebui să fie amânată pentru a facilita adaptarea de către registrele centrale de tranzacții a sistemelor la specificațiile prevăzute în prezentul regulament delegat.
               
            
                  (12)
               
               
                  Prezentul regulament se bazează pe proiectul de standarde tehnice de reglementare transmis Comisiei de către Autoritatea Europeană pentru Valori Mobiliare și Piețe.
               
            
                  (13)
               
               
                  În conformitate cu articolul 10 din Regulamentul (UE) nr. 1095/2010, ESMA a efectuat consultări publice deschise cu privire la proiectele de standarde tehnice de reglementare pe care se bazează prezentul regulament și a analizat eventualele costuri și beneficii aferente. Aceste consultări publice au permis ESMA să obțină punctele de vedere ale autorităților relevante și ale membrilor Sistemului European al Băncilor Centrale (SEBC), care au fost prezentate de către BCE. În plus, ESMA a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010,
               
            ADOPTĂ PREZENTUL REGULAMENT:
      Articolul 1
      Modificarea Regulamentului delegat (UE) nr. 151/2013
      1.   Articolul 4 se modifică după cum urmează:
      
                  (a)
               
               
                  Alineatul (1) se înlocuiește cu următorul text:
                  „(1)   Un registru central de tranzacții asigură accesul direct și imediat al entităților enumerate la articolul 81 alineatul (3) din Regulamentul (UE) nr. 648/2012, inclusiv în situațiile în care există o delegare în temeiul articolului 28 din Regulamentul (UE) nr. 1095/2010, la detaliile contractelor derivate în conformitate cu articolele 2 și 3 din prezentul regulament.
                  În sensul primului paragraf, un registru central de tranzacții trebuie să utilizeze un format XML și un model elaborat în conformitate cu metodologia ISO 20022. În mod suplimentar, un registru central de tranzacții poate, de comun acord cu entitatea în cauză, să acorde acces la detaliile contractelor derivate și într-un alt format agreat reciproc.”
               
            
                  (b)
               
               
                  Alineatul (2) se elimină.
               
            2.   La articolul 5 se adaugă următoarele alineate (3)-(9):
      
         „(3)   Un registru central de tranzacții instituie și menține măsurile de ordin tehnic necesare pentru a permite entităților enumerate la articolul 81 alineatul (3) din Regulamentul (UE) nr. 648/2012 să se conecteze utilizând o interfață securizată de la calculator la calculator pentru a depune cereri de date și a primi date.
         În sensul primului paragraf, un registru central de tranzacții trebuie să utilizeze protocolul SSH File Transfer (SFTP). Pentru a comunica prin intermediul interfeței respective, registrul central de tranzacții trebuie să utilizeze mesaje XML standardizate elaborate conform metodologiei ISO 20022. În mod suplimentar, un registru central de tranzacții poate, de comun acord cu entitatea în cauză, să realizeze conexiunea și printr-un alt protocol agreat reciproc.
         2.(4)   În sensul articolelor 2 și 3 din prezentul regulament, un registru central de tranzacții asigură accesul entităților enumerate la articolul 81 alineatul (3) din Regulamentul (UE) nr. 648/2012 la următoarele informații:
         
                     (a)
                  
                  
                     toate rapoartele privind contractele derivate;
                  
               
                     (b)
                  
                  
                     cele mai recente stadii de tranzacționare ale contractelor derivate care nu au ajuns la scadență sau care nu au făcut obiectul unui raport cu tipul de acțiune «E», «C», «P» sau «Z», astfel cum se menționează în câmpul 93 din tabelul 2 din anexa la Regulamentul de punere în aplicare (UE) nr. 1247/2012 al Comisiei (*1).
                  
               (5)   Un registru central de tranzacții instituie și menține măsurile de ordin tehnic necesare pentru a permite entităților enumerate la articolul 81 alineatul (3) din Regulamentul (UE) nr. 648/2012 să stabilească cereri periodice predefinite de acces la detaliile contractelor derivate, astfel cum sunt prevăzute la alineatul (4), de care au nevoie respectivele entități pentru a-și îndeplini responsabilitățile și mandatele.
         2.(6)   La cerere, un registru central de tranzacții asigură accesul entităților enumerate la articolul 81 alineatul (3) din Regulamentul (UE) nr. 648/2012 la detaliile contractelor derivate prin orice combinație dintre următoarele câmpuri menționate în anexa la Regulamentul (UE) nr. 1247/2012:
         
                     (a)
                  
                  
                     marca temporală a raportării;
                  
               
                     (b)
                  
                  
                     identificatorul contrapărții care efectuează raportarea;
                  
               
                     (c)
                  
                  
                     identificatorul celeilalte contrapărți;
                  
               
                     (d)
                  
                  
                     sectorul contrapărții care efectuează raportarea;
                  
               
                     (e)
                  
                  
                     natura contrapărții care efectuează raportarea;
                  
               
                     (f)
                  
                  
                     identificatorul brokerului;
                  
               
                     (g)
                  
                  
                     identificatorul entității raportoare;
                  
               
                     (h)
                  
                  
                     identificatorul beneficiarului;
                  
               
                     (i)
                  
                  
                     clasa de active;
                  
               
                     (j)
                  
                  
                     clasificarea produsului;
                  
               
                     (k)
                  
                  
                     identificarea produsului:
                  
               
                     (l)
                  
                  
                     identificarea produsului-suport;
                  
               
                     (m)
                  
                  
                     locul de executare;
                  
               
                     (n)
                  
                  
                     marca temporală a executării;
                  
               
                     (o)
                  
                  
                     data scadenței;
                  
               
                     (p)
                  
                  
                     data încetării;
                  
               
                     (q)
                  
                  
                     CPC; și
                  
               
                     (r)
                  
                  
                     tipul de acțiune.
                  
               2.(7)   Un registru central de tranzacții instituie și menține capacitatea tehnică necesară pentru a acorda acces direct și imediat la detaliile contractelor derivate de care au nevoie entitățile enumerate la articolul 81 alineatul (3) din Regulamentul (UE) nr. 648/2012 pentru a-și îndeplini responsabilitățile și mandatele. Accesul este acordat după cum urmează:
         
                     (a)
                  
                  
                     în cazul în care o entitate enumerată la articolul 81 alineatul (3) din Regulamentul (UE) nr. 648/2012 solicită acces la detaliile contractelor derivate în curs sau ale contractelor derivate care au ajuns la scadență sau pentru care au fost efectuate rapoarte cu tipurile de acțiune «E», «C», «Z» sau «P», astfel cum se menționează în câmpul 93 din tabelul 2 din anexa la Regulamentul (UE) nr. 1247/2012, cu cel mult un an înainte de data la care a fost depusă cererea, un registru central de tranzacții trebuie să îndeplinească această cerere nu mai târziu de ora 12:00 UTC (ora universală coordonată) din prima zi calendaristică următoare datei la care a fost depusă cererea de acces;
                  
               
                     (b)
                  
                  
                     în cazul în care o entitate enumerată la articolul 81 alineatul (3) din Regulamentul (UE) nr. 648/2012 solicită acces la detaliile contractelor derivate care au ajuns la scadență sau pentru care a fost efectuate rapoarte cu tipurile de acțiune «E», «C», «Z» sau «P», astfel cum se menționează în câmpul 93 din tabelul 2 din anexa la Regulamentul (UE) nr. 1247/2012, cu mai mult de un an înainte de data la care a fost depusă cererea, un registru central de tranzacții trebuie să îndeplinească această cerere în termen de cel mult trei zile lucrătoare de la data la care a fost depusă cererea de acces;
                  
               
                     (c)
                  
                  
                     în cazul în care o cerere de acces la date transmisă de către o entitate menționată la articolul 81 alineatul (3) din Regulamentul (UE) nr. 648/2012 se referă la contracte derivate care țin atât de la litera (a), cât și de litera (b), registrul central de tranzacții furnizează detalii privind aceste contracte derivate în termen de cel mult trei zile lucrătoare de la data la care a fost depusă cererea de acces.
                  
               (8)   Un registru central de tranzacții confirmă primirea și verifică corectitudinea și exhaustivitatea oricărei cereri de acces la datele furnizate de către entitățile enumerate la articolul 81 alineatul (3) din Regulamentul (UE) nr. 648/2012. Acesta notifică entităților respective rezultatele verificării în termen de cel mult șaizeci de minute de la depunerea cererii.
         (9)   Un registru central de tranzacții utilizează semnătura electronică și protocoale de criptare a datelor pentru a asigura confidențialitatea, integritatea și protecția datelor puse la dispoziția entităților enumerate la articolul 81 alineatul (3) din Regulamentul (UE) nr. 648/2012.
      
      Articolul 2
      Intrarea în vigoare și aplicarea
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      Se aplică de la 1 noiembrie 2017.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 29 iunie 2017.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 201, 27.7.2012, p. 1.
      
         (2)  Regulamentul delegat (UE) nr. 151/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții, în ceea ce privește standarde tehnice de reglementare care să precizeze datele care urmează să fie publicate și puse la dispoziție de registrele centrale de tranzacții și standarde operaționale pentru agregarea, compararea și accesarea datelor (JO L 52, 23.2.2013, p. 33).
      
         (3)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).